પહેલી વાત તો એ કે આ ફિલ્મની સ્ટોરી અને એનું પ્રોગ્રેશન એટલુંબધું તર્કહીન છે કે (જો જાગતા હોઈએ તો) હસી-હસીને બેવડ વળી જઈએ. થોડાં સ્પોઇલર્સના જોખમે પણ એટલી ચર્ચા કરી શકાય કે શા માટે એક બાળકીને માતા વગર ઉછેરવાની સ્થિતિ સરજવી પડે? શા માટે પીડોફાઇલ્સને અજાણ્યા દેશમાં સામે ચાલીને હીરોગીરી કરીને પડકારવા જોઈએ? પોતાની દીકરીની મમ્મી ક્યાં રહે છે એ જાણ્યા વિના બિસ્તરા બાંધીને જવાનો શો અર્થ? બીજા દેશમાં પોલીસની કે હાઈ કમિશનની મદદ લીધા વિના કામ ન થઈ શકે? એમાં નિર્દોષ લોકોનો ભોગ લેવાની અને પ્રૉપર્ટીનો ખુડદો બોલાવવાની ક્યાં જરૂર પડે? પોતાની દીકરીને શોધવા નીકળ્યો હોય તો વચ્ચે અન્ય ગણિકાઓને છોડાવવાનું સળગતું ઉપાડવાની જરૂર ક્યાં આવે? લેકિન નો, એક વાર તમે મગજ ચલાવ્યું તો ગયા કામથી. એટલે એ મગજને પણ તમારે બલ્ગેરિયાના બર્ફીલા પહાડોમાં ફ્રીઝ કરી દેવું પડે.